Thomas Aastrup Rømer
Thomas Aastrup Rømer (f. 1963) er lektor i pædagogisk filosofi ved DPU, siden 2008. Han blev student fra Risskov Amtsgymnasium i 1982, er oprindelig uddannet i statskundskab og filosofi fra Aarhus Universitet og siden Ph.d. i læringsteori fra Aalborg Universitet. Var seminarielektor fra 1994-2008 ved Peter Sabroe Seminariet i Århus.

OK13 
Aastrup Rømer gjorde sig bemærket som en af de få kritikere fra universitetssiden op imod OK13 og siden lærerlockouten i 2013. Han drev en blog på Folkeskolen.dk fra 2009-2012, der nåede et bredt publikum med kritiske artikler af Niklas Luhmanns systemteori, som via især DPU-professorerne Lars Qvortrup og Jens Rasmussen, fik stor indflydelse på skolereformen. Rømer kritiserede også daværende forhandlingsleder og finansminister, Bjarne Corydons inspiration fra Ernesto Laclau og Chantal Mouffes "hegemonitanker", Lars Henrik Schmidts socialanalytik samt daværende undervisningsminister Christine Antorinis Ny Nordisk Skole.

Rømers arbejde er inspireret bredt af den pædagogiske tradition, herunder af Hannah Arendt, Grundtvigianisme, reformpædagogik samt af britisk og tysk dannelsesteori.

Imod skolevæsenets miserer i moderne tid har Aastrup Rømer foreslået 30 Oxford-inspirerede regler for undervisere, der understreger selvstændighed og åbenhjertighed og kundskabsfokus. Han foreslog også indføring af uniformering, hvilket fik en blandet modtagelse.

Aastrup Rømer har, under overskriften "biostat", kritiseret Corona-nedlukningen for at være en forskydning i forfatningens essens i en udemokratisk retning.

Han modtog Holger Prisen i 2010 og Nordic Educational Research Association (NERA)’s Ahlström-pris i 2019.

Bibliografi 

 At lære noget i en verden uden gelænder. DPU, 2005.
 Uddannelse i spænding. Klim, Aarhus 2010.
 sammen med Svend Brinkmann og Lene Tanggaard (red.): Uren pædagogik 1-3. Klim, Aarhus 2011, 2014 og 2017.
 Krisen i dansk pædagogik - en upraktisk blog. (2009-2012). Fjordager, 2013.
 Pædagogikkens to verdener. Aalborg Universitetsforlag, 2015, 575 sider.
 Ballade i pædagogikkens forsamlingshus. Fjordager, 2017.
 Den store nedlukning - dagbog fra biostatens første år. U Press, Kbh. 2021.
 Skolens formål - dannelse, splittelse og uniformativering. Klim, Aarhus 2022.

Referencer

Eksterne referencer 

 Interviews med Thomas Aastrup Rømer: "Foredrag m.m.".

Ansatte ved Aarhus Universitet
Pædagogik
Tjek fødselsår
Mand